
patērētājs

sabiedrība


LĒMUMS
par strīdu
Rīgā

2026. gada 14.oktobrī	Nr. 2026/373‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāju interešu pārstāve
Komisijas locekle Inga Kursīte, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar nepiegādātu preci un samaksātās naudas summas atmaksu. 
No lietas materiāliem izriet, ka patērētājs 2026. gada 16.martā no sabiedrības iegādājās mobilo tālruni Poco F7 Pro 12/512 GB par 250,00 EUR, kā arī samaksāja 5,00 EUR par piegādi, kopā samaksājot 255,00 EUR. Maksājums veikts 2026. gada 16.martā, pamatojoties uz pavadzīmi Nr. 9872. Saskaņā ar pušu vienošanos prece bija jāizsūta līdz 2026. gada 20.martam, tomēr prece patērētājam netika piegādāta un patērētājs nesaņēma sūtījuma numuru vai citu apliecinājumu par preces nosūtīšanu. 2026. gada 23.martā patērētājs vērsās pie sabiedrības, lūdzot nosūtīt derīgu sūtījuma numuru vai atmaksāt samaksāto naudas summu. Sabiedrība atbildi nesniedza. Patērētājs lūdz Komisiju panākt preces piegādi vai, ja tas nav iespējams, samaksātās naudas summas 255,00 EUR atmaksu. 
Sabiedrība nav sniegusi paskaidrojumu ne Patērētāju tiesību aizsardzības centram, ne Komisijai un nav iesniegusi pierādījumus par preces piegādi vai patērētāja samaksātās naudas summas atmaksu. 
Komisija, izvērtējot lietā esošos apstākļus un pierādījumus, secina, ka patērētāja prasība ir pamatota un apmierināma. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta pirmo daļu, ja līgumslēdzējas puses nav vienojušās citādi, pārdevējs vai pakalpojuma sniedzējs piegādā preci, nododot to patērētāja valdījumā bez nepamatotas kavēšanās, bet ne vēlāk kā 30 dienu laikā pēc līguma noslēgšanas. 
Saskaņā ar PTAL 30. panta otro daļu, ja pārdevējs nav izpildījis pienākumu piegādāt preci noteiktajā termiņā, par kuru ir bijusi vienošanās ar patērētāju, vai šā panta pirmajā daļā noteiktajā termiņā, patērētājs pieprasa, lai pārdevējs vai pakalpojuma sniedzējs piegādā preci apstākļiem atbilstošā papildu termiņā. Ja pārdevējs vai pakalpojuma sniedzējs preci papildu termiņā nepiegādā, patērētājs ir tiesīgs vienpusēji atkāpties no līguma. 
Savukārt saskaņā ar PTAL 30. panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pārdevējs bez nepamatotas kavēšanās, bet ne vēlāk kā 14 dienu laikā, atmaksā patērētājam visas saskaņā ar līgumu samaksātās naudas summas. 
No lietas materiāliem izriet, ka sabiedrība nav piegādājusi preci pušu saskaņotajā termiņā un nav izpildījusi patērētāja 2026. gada 23.marta prasību par preces nosūtīšanu vai samaksātās naudas summas atmaksu. Sabiedrība nav iesniegusi pierādījumus, kas apliecinātu preces piegādi vai 255,00 EUR atmaksu. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:


apmierināt patērētāja prasību. 
sabiedrībai atmaksāt patērētājam 255,00 EUR. 


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

